b'\n_START_ARTICLE_\nKatedrala Notre-Dame u Amiensu\n_START_SECTION_\nPovijest\n_START_PARAGRAPH_\nStara katedrala u Amiensu, va\xc5\xbenom trgova\xc4\x8dkom i tekstilnom sredi\xc5\xa1tu Francuske sjeverno od Pariza, izgorjela je 1218. godine. Poput katedrale u Chartresu, crkveni slu\xc5\xbebenici su se posvetili da je obnove i izgrade jo\xc5\xa1 veli\xc4\x8danstveniju gra\xc4\x91evinu. Sredstva za katedralu su uglavnom do\xc5\xa1la od crkvenih seoskih posjeda i trgova\xc4\x8dkih prihoda. Gradnja je zapo\xc4\x8dela 1220. godine i nastavila se sljede\xc4\x87ih sedamdeset godina. Rezultat je bio nadmo\xc4\x87ni arhitektonski izraz goti\xc4\x8dke okomitosti. Glavni brod, koji je \xc5\xa1irok samo 12 metara ima visinu od nevjerojatna 42 metra, \xc4\x8dime se stvara \xc4\x8dudesan dojam stremljenja visinama._NEWLINE_U labirintu (izgra\xc4\x91en kao spomenik mitskom graditelju Dedalu, autoru Kretskog labirinta), koji je sada uni\xc5\xa1ten, bila su upisana imena arhitekata katedrale u Amiensu. Tu je bilo istaknuto da je Robert de Luzarches zaslu\xc5\xbean za krajnji plan katedrale. Njega je naslijedio Thomas de Cormont, a njega njegov sin Renaud._NEWLINE_Ni\xc5\xbei dijelovi katedrale su zavr\xc5\xa1eni oko 1240. godine.\n_START_SECTION_\nOsobitosti\n_START_PARAGRAPH_\nPlan katedrale je primjer sa\xc5\xbeimanja koje se o\xc4\x8dituje u smanjivanju mase volumena, \xc5\xa1to opet dovodi do ve\xc4\x87e povezanosti brodova, u pro\xc5\xa1irenju srednjeg broda, u skra\xc4\x87enju transepta i uklju\xc4\x8divanju apsidiola u prostor deambulatorija. To je zna\xc4\x8dilo odricanje od mnogobrojnih volumena, kao odlike romanike, da bi se stvorio \xc5\xa1to jedinstveniji unutra\xc5\xa1nji prostor. Dinami\xc4\x8dni karakter unutra\xc5\xa1njeg prostora odre\xc4\x91en je ra\xc5\xa1\xc4\x8dlanjenim i otvorenim zidom, koji postoji samo kao propusni skelet, a ne kao zatvorena granica._NEWLINE_Glavni brod je zavr\xc5\xa1en u roku od 16 godina i na njemu je usavr\xc5\xa1en klasi\xc4\x8dni trodijelni interijer koji je uveden u Chartresu. Podjelom na tri pojasa su izbjegnute galerije, ukinuta jedna vodoravna os i produ\xc5\xbeena okomica, a zid postao jo\xc5\xa1 otvoreniji i jedinstveniji. Okomito usmjerenje je prisutno i u svodu, gdje se strmo postavljena rebra sastaju u jednoj to\xc4\x8dki, a visine transepta izjedna\xc4\x8dene s visinom glavnog broda. Volumen stupova, zida, svoda, lukova ra\xc5\xa1\xc4\x8dlanjuje se i plasti\xc4\x8dki razvodi, tako da svaki dio dobiva svoju vlastitu plasti\xc4\x8dnu izra\xc5\xbeajnost. Tanki polustupovi snopastog stupa, bogato profilirani luk, rebra, mre\xc5\xbei\xc5\xa1te prozora postoje kao zasebne plasti\xc4\x8dne vrijednosti. Oni se svojim otvaranjem uklapaju u kompoziciju cjeline._NEWLINE_Izvana okomito usmjerenje potpuno dominira, ostvareno ne samo visinom brodova i tornjevima, ve\xc4\x87 i kontrafornim sustavom i jedinstvenim plasti\xc4\x8dkim oblikovanjem svih dekorativnih elemenata koji nagla\xc5\xa1avaju slojevito rastvaranje volumena. Vodoravna podjela fasade potpuno je ukinuta visokim, \xc5\xa1iljastim otvorima i dekorativnim elementima (u\xc4\x8delci, fijale, galerije itd.) koji nadrastaju iz jednog pojasa u drugi, spajaju\xc4\x87i ih u jedinstven okomiti potez._NEWLINE_Dinami\xc4\x8dnost prostora, koji "te\xc4\x8de" kroz napeto pokrenuti volumen, nagla\xc5\xa1ena je i oboga\xc4\x87ena efektima svjetlosti filtrirane vitrajima. Mre\xc5\xbei\xc5\xa1te prozora gledano iznutra, zbog djelovanja svjetlosti, izgleda kao tamni linearni grafi\xc4\x8dki kostur. Izvana, gdje je vitraj slijep (bez svjetlosti i boje) name\xc4\x87e se svojim plasti\xc4\x8dnim vrijednostima. Sastoji se od zakrivljenih traka koje svojim kretanjem tvore stilizirani pravilni oblik cvijeta \xc5\xa1to uobli\xc4\x8duje prostor \xe2\x80\x93 svjetlost. Na taj se na\xc4\x8din kontrolira i ulazak svjetlosti.'